钦定古今图书集成/明伦汇编/宫闱典/第036卷 > 宣帝元皇后
## 钦定古今图书集成/明伦汇编/宫闱典/第036卷 > 宣帝元皇后

按《周书后妃传》：“宣帝元皇后，名药尚，河南洛阳人也，
开府晟之第二女。年十五，被选入宫，拜为贵妃。大象
元年七月，立为天右皇后。二年二月，改为天元太皇
后。册曰：‘咨尔资灵姜水，载德涂山，懿淑内融，徽音潜
畅。是用加兹宠数，式光践礼。尔其聿修仪范，肃膺显
册，祗承休命，可不慎欤’。”帝崩，后出俗为尼，改名华胜。
初，后与陈后同时被选入宫，俱拜为妃，及升后位，又
同日受册。帝宠遇二后，礼数均等，年齿复同，特相亲
爱。及为尼后，李朱及尉迟后等并相继殒没，而二后
于今尚存。后父晟，少以元氏宗室，拜开府。大象末年
七月，以后父进位上柱国，封翼国公。